b'\n_START_ARTICLE_\nDamnatio memoriae\n_START_PARAGRAPH_\nDamnatio memoriae (lat.  muistin tuhoaminen) oli roomalainen k\xc3\xa4yt\xc3\xa4nt\xc3\xb6, jolla osoitettiin halveksuntaa pettureina ja h\xc3\xa4pe\xc3\xa4n tuojina pidettyj\xc3\xa4 kohtaan. Se tarkoittaa suomeksi suunnilleen muiston kiroamista. Jokainen j\xc3\xa4lki ihmisest\xc3\xa4 poistettiin, ik\xc3\xa4\xc3\xa4n kuin ihmist\xc3\xa4 ei ikin\xc3\xa4 olisi ollutkaan._NEWLINE_Tunnetuimpia esimerkkej\xc3\xa4 damnatio memoriaesta ovat ep\xc3\xa4suosittujen keisarien kiroamiset heid\xc3\xa4n kuoltuaan. Ensimm\xc3\xa4isen\xc3\xa4 kirottiin Caligula, sitten Nero. Keisari Caracalla kirosi veljens\xc3\xa4 Getan murhattuaan t\xc3\xa4m\xc3\xa4n._NEWLINE_Tuomion julistamisen j\xc3\xa4lkeen tuomitun nimi poistettiin kaikista kirjak\xc3\xa4\xc3\xa4r\xc3\xb6ist\xc3\xa4, keisarien tapauksessa my\xc3\xb6s piirtokirjoituksista. My\xc3\xb6s patsaat tuhottiin. Roomalainen el\xc3\xa4m\xc3\xa4 perustui kunnialle ja kasvot piti s\xc3\xa4ilytt\xc3\xa4\xc3\xa4 kaikissa tilanteissa. T\xc3\xa4llainen kunnian menetys oli hyvin kova rangaistus.\n_START_SECTION_\nVastaavia k\xc3\xa4yt\xc3\xa4nt\xc3\xb6j\xc3\xa4 muissa kulttuureissa\n_START_PARAGRAPH_\nSamanlaisia k\xc3\xa4yt\xc3\xa4nt\xc3\xb6j\xc3\xa4 tai tapauksia on ollut my\xc3\xb6s muissa kulttuureissa. Esimerkiksi muinaisessa Egyptiss\xc3\xa4 faarao Akhenatenin seuraajat koettivat h\xc3\xa4vitt\xc3\xa4\xc3\xa4 kaikki h\xc3\xa4neen liittyv\xc3\xa4t nimikartussit ja muistomerkit. Antiikin Kreikassa Efesoksen Artemiin temppelin polttajan Herostratoksen nimi m\xc3\xa4\xc3\xa4r\xc3\xa4ttiin h\xc3\xa4vitett\xc3\xa4v\xc3\xa4ksi. My\xc3\xb6s nykyaikana on tapahtunut vastaavia tapauksia, esimerkiksi Stalinin vainojen aikana ep\xc3\xa4suosioon joutuneet ihmiset jopa retusoitiin pois valokuvista.'